《谢郑州张资政惠书寄酥十四韵》
宋代·韦骧

峥嵘岁律垂更旧，芜室萧然度清昼。追想牙旌欲首途，策羸取清尝重复。

踌躇去德不胜情，归迫严闉仅能走。歘惊霜月再弦望，西向拳拳使心疚。

心之疚兮日益深，使者踵门书忽授。灿然诲语盈累幅，字字煇华敌琼琇。

殷勤眷与奚所贻，纸尾复题酥以侑。开缄珍视未敢尝，捧重临风且三嗅。

初疑黄玉可如泥，和以露华凝不溜。又讶仙膏久鍊成，自有光芒发昏瞀。

轻言岂学陆机对，以况莼羹一何谬。依稀乳酒下青云，诗慕少陵惭浅陋。

汪洋惠意不可酬，匕箸姑停聊密覆。留向春朝助后觞，却望台星祝公寿。

作者简介：公元一〇三三年至一一一〇五年，字子骏，钱塘人。生于宋仁宗明道二年，卒于徽宗崇宁四年，年七十三岁。工诗文。皇祐五年（公元一0五三年）进士，除知袁州萍乡系。历福建转连判官，主客郎中。出为变路提刑。建中靖国初，（公元一一〇一年）除知明州丐宫祠，以左朝议大夫提举洞霄宫，卒。骧著有文集十八卷，赋二十卷，均《宋史艺文志》并传于世。